Поврзаност меѓу физичката активност и успехот на училиште
Ново истражување покажа дека физички поактивните деца се поуспешни во академските предмети.
Во многу земји училиштата се повеќе фокусирани на академски предмети, како математика и читање. Други активности, како физичкото образование, се турнати настрана. Сега, ново истражување покажува дека децата кои се физички активни покажуваат и подобри резултати на академски план. Во оваа нова студија на Универзитетскиот медицински центар во Амстердам комбинирани се резултатите на претходни студии од Северна Америка и Јужна Африка, вклучувајќи повеќе од 55.000 деца, на возраст меѓу 6 и 18 години. Во таканаречената „систематска ревизија“ на 14 студии, истражувачите нашле врска меѓу физичката активност и напредокот во училиште. „Врз основа на резултатите од нашата студија може да заклучиме дека да се биде физички активен е корисно за академскиот успех“, вели Амика Синг, раководителот на истражувањето. Таа додава дека може да има биолошко објаснување на таа врска: „Психо-физичкото објаснување е поинтензивен проток на крв, што значи повеќе кислород во мозокот. Да се биде физички активен значи дека има повеќе хормони како ендорфини, а ендорфините го намалуваат нивото на стрес и го подобруваат расположението, што значи дека подобри резултати покажуваат." Исто така оние што се физички активни со организиран спорт, со учење и следење на правила може да го поправат и своето однесување на часовите и да ја подобрат концентрацијата. Заради разликите меѓу студиите, Синг вели дека не може да се каже дали количината и видот на активностите влијае на тоа колкаво ќе биде подобрувањето во училиште. Но, ако се има предвид општото наоѓање – дека физички активните деца имаат поголема веројатност да покажат подобар успех на училиште - таа вели дека едукаторите треба тоа да имаат превид пред да се решат на скратување на програмите за фитнес во училиштата. Студијата е објавена во списанието „Архива на педијатрија и адолесцентна медицина“.